300,000 o deuluoedd yn well eu byd o dan system fudd-dal newydd

Bydd y cam nesaf yn rhaglen diwygio lles radical y llywodraeth yn dechrau yn gynnar, mewn rhannau o Fanceinion Fwyaf a Swydd Gaer o fis Ebrill.

Pobl sydd newydd gael eu gwneud yn ddi-waith fydd y cyntaf i wneud cais am Gredyd Cynhwysol, sy’n disodli nifer o fudd-daliadau prawf modd yn cynnwys Lwfans Ceisio Gwaith, Cymhorthdal ​​Incwm, Lwfans Cyflogaeth a Chymorth, Budd-dal Tai a Chredydau Treth. Bydd eraill yn symud i’r budd-dal newydd dros y pedair blynedd ddilynol.

Bydd Credyd Cynhwysol yn sicrhau bod pobl yn well eu byd mewn gwaith nag ar fudd-daliadau drwy gael gwared ar yr anghymhellion sy’n bodoli yn y system bresennol. Bydd budd-daliadau mewn gwaith ac allan o waith yn cael eu cyfuno fel bod hawlwyr sy’n dechrau gweithio, hyd yn oed am ychydig oriau’r wythnos, yn gweld y manteision wrth iddynt gadw mwy o’r arian maent ei ennill.

Bydd Credyd Cynhwysol yn dechrau cael ei gyflwyno’n genedlaethol o fis Hydref ac yn raddol bydd yn cael ei ymestyn i fwy o bobl, gyda’r symudiad llawn i Gredyd Cynhwysol wedi’i gwblhau erbyn 2017.
Dywedodd Iain Duncan Smith, yr Ysgrifennydd Gwladol dros Waith a Phensiynau:
"Bydd y system newydd yn gwneud i waith dalu a diogelu’r bobl sydd ei angen fwyaf. Bydd cymhellion gwaith clir Credyd Cynhwysol yn arwain i hyd at 300,000 yn fwy o bobl yn symud i mewn i waith.”
Bydd ceisiadau newydd i Gredyd Cynhwysol yn cael ei wneud ar-lein yn GOV.UK. Bydd cymorth ychwanegol ar gael i helpu pobl i wneud eu cais ac i symud ar-lein yn y dyfodol. 

Bydd angen i bawb sy’n hawlio Credyd Cynhwysol i dderbyn Ymrwymiad Hawlydd, sy’n amlinellu’r hyn y disgwylir iddynt ei wneud i gael eu budd-dal, er enghraifft cofrestru gyda Paru Swyddi Ar-lein - gwasanaeth hysbysebu a pharu swyddi ar-lein newydd yr Adran Gwaith a Phensiynau - creu CV, neu fynychu cwrs sgiliau. Bydd yr Ymrwymiad Hawlydd yn cael ei bersonoli i gymryd i ystyriaeth amgylchiadau personol pobl, eu sefyllfa bresennol a’r potensial ar gyfer enillion yn y dyfodol. Bydd mwy yn cael ei ddisgwyl gan y rhai sy’n ddi-waith ac sy’n gallu gweithio, a bydd cosbau newydd llym ar gyfer y rhai sy’n gallu gweithio ond nad ydynt yn cydymffurfio.

Bydd pobl sy’n methu â gweithio, naill ai oherwydd eu cyfrifoldebau gofalu, neu oherwydd cyflwr iechyd neu anabledd, yn dal i gael Ymrwymiad Hawlydd ond ni fydd yn rhaid iddynt i chwilio am waith.

Bydd Credyd Cynhwysol yn wahanol i lawer o’r budd-daliadau mae’n ei ddisodli oherwydd bydd yn cael ei hawlio ar-lein. Gwneir y taliadau bob mis, yn uniongyrchol i gyfrif a enwebir. Bydd cyplau sy’n byw yn yr un cartref gyda’r ddau yn hawlio Credyd Cynhwysol, yn cael un taliad i mewn i un cyfrif.

Bydd y newidiadau hyn yn cyflwyno mwy o degwch i’r system les trwy wneud i waith dalu, wrth amddiffyn y mwyaf bregus.